
Forord


Blandt mange unge er antallet af dem med psykiatriske diagnoser steget over de seneste år. Tildels er diagnoserne blevet normaliseret, men der er stadig tabuemner, diagnoser med manglende informationer og support og følelsen af at stå alene med sorgen om at være psykisk syg. Dette vil jeg prøve at ændre på igennem denne bog hvor jeg deler ud af egne oplevelser hvor jeg fortæller om det at være psykisk syg, råt og ufiltreret samt dét at ramme bunden, men også hvordan man kan komme op på benene igen.


En tak skal gives til min far, mor, bonusmor, moster Cille, Dorthe, Hanne og Christine som har læst min bog og tjekket for fejl og ændringer.


En tak skal også gives til mine veninder som virkelig troede på at jeg ville få skrevet min bog færdig og håbede for mig at den ville blive lige som jeg havde ønsket.









Indledning


Dét at leve med ”bingo” i diagnoser, er noget jeg har mestret efterhånden.


Jeg forstår smerten af aldrig at kunne leve op til normen, Jeg forstår smerten af at miste sig selv, Jeg forstår smerten af at have kørt på autopilot så længe at man mister hukommelsen om mere end halvdelen af ens liv, Og jeg forstår at det kan lyde attraktivt at tage den nemme vej ud. Da jeg var på mit laveste, sagde folk hele tiden ”Det bliver bedre” og ”bare vent og se, alt bliver godt igen” og jeg vidste aldrig om jeg skulle grine eller græde, fordi hvad fanden skal det betyde? Ingen ved at det bliver bedre og at jeg får en reel chance i livet jo. Det er deres egne selviske ønsker om at beholde mig på denne jord. Var hvad jeg tænkte.


Men den dag i dag ved jeg, at det kan blive bedre, og at det bliver bedre. Og ligegyldigt hvor bullshit det lyder, så er den rigtig nok. Og vi har masser af eksempler på folk der har fortsat selvom de ville have taget til himmels tidligt:


Elton john, prinsesse Diana, Britney Spears, Eminem, Billie Eilish, Walt Disney endda, og listen fortsætter I uendeligheder.


Og jeg har selv været der, og det har du som læser måske også, eller også er du der lige nu.


Denne bog er ment som et outlet for mig, fordi jeg gerne vil have min historie hørt, fordi jeg vil sætte fokus på de emner ingen tør snakke om, og fordi jeg vil sige fuck det psykiatriske system som havde fejlet mig hvis ikke min mor havde været min forkæmper i mange mange år, og som har ladt mange af mine venner i stikken fordi de ikke var direkte på kanten til at begå selvmord. Men den er også ment som en tak til alle dem der har hjulpet mig, og de få i psykiatrien som virkelig sætter sig i selen for at forstå unge som mig og som virkelig gør en forskel hver eneste dag for udsatte unge og sidst men ikke mindst, fordi jeg vil fortælle dig, at når alt er lort, kan det, med lidt hjælp, kun blive bedre. Og det bliver det også.


Jeg er en 19 år gammel tøs som er bipolar og autist med ADHD, angst, atypisk anoreksi, bulimi, påtrængende tanker, belastningsreaktion og vrangforestillinger.


Men jeg er også meget mere end det.


Jeg er: empatisk, lidt naiv, jubeloptimistisk, glad, klog, selvsikker, selvindsigtsfuld, rimelig badass, (ifølge min psykolog i hvert fald) en god ven, og egentlig bare en super menneskeglad pige, som er nysgerrig på livet, og som gør hendes bedste. Og som er god nok som hun er.


Igennem denne bog vil jeg fortælle om min livshistorie og om hvordan jeg ramte bunden som 16-årig, og om hvordan jeg fik tilbuddet om at give livet en sidste chance, at have livet på en prøveperiode, hvis man kan sige det sådan. Og hvordan mit liv vendte sig 180 grader da jeg virkelig valgte at give det et sidste skud. Hvordan jeg nu har oplevet livet, kærligheden, nye venskaber, at finde mig selv, og at opnå ting der før virkede umuligt.


Måske kan du som læser bruge det til noget, måske ikke, og så har jeg fået et outlet for mine tanker og følelser via min bog, og du har fået en oplevelse. In any case, så vil jeg håbe at hvis du tager noget med fra bogen, så er det at ligegyldigt hvor lort alting bliver, så kan du vide dig sikker på at hvis du har ramt bunden, så er der kun en vej, og det er op.









Barndom


Den 23. marts 2005 klokken 23:33 bliver jeg født, og mine forældre var så utroligt stolte. De ville have navngivet mig Thomas da de troede jeg ville blive en dreng men ender med at navngive mig Laura og tage mig med hjem fra hospitalet. Jeg var en glad baby har jeg fået at vide, jeg smilede og grinede altid og var relativt nem at passe. Det er rart at vide at der var engang i mit liv hvor jeg kunne grine helt ubesværet og ikke kendte til depressioner og spiseforstyrrelser.


Da jeg bliver imellem 1 og 2 år gammel begynder jeg at få ondt i maven ofte. Jeg får konstateret kronisk IBS - en sygdom der gør at tarmene absorberer for meget væske og det gør at man oplever ekstreme mavesmerter og problemer med toiletbesøg. Disse smerter ville senere også være en indikator på hvordan mit psykiske velvære var.


Da jeg bliver 3 kommer min mor hjem fra arbejde og ser mig komme løbende hen til hende. Jeg siger til hende: ”Mor vi skal passe godt på far i dag, han har det svært.” Min far havde formegentlig sagt til mig at han var træt, men lille mig tog med det samme initiativet til at være ”den voksne.” Dette var blot begyndelsen. Jeg ved ud fra denne historie at jeg har været kronisk people pleaser og propfuld af empati allerede som lille barn, og det er noget der har bidt mig i røven lige siden.


Et andet eksempel var da jeg som 4-årig i børnehaven går op til en voksen og siger ”Er du okay? Har du brug for en snak?” Og det skal siges at hun intet havde gjort for at virke trist. Dette bekymrede min mor fordi jeg var så følelsesklog allerede dengang.


Jeg ville senere få at vide af en psykiatrisk sygeplejerske at jeg skulle holde op med ”det pjat” og at det var uforskammet af mig at blande mig på den måde i voksnes sager. Hun var til stor hjælp som i kan fornemme.


(og ja, Autister forstår sarkasme. Til tider.)


Da jeg bliver 4 skilles mine forældre. Jeg husker ikke meget fra den tid, kun skænderier imellem dem og at lege med min 1-årige lillebror. Jeg husker også meget tydeligt at der i børnehaveklassen bliver spurgt ”hvem elsker du mest, din mor eller din far?” Og jeg synes det var det mest uforskammede spørgsmål, fordi hvis man kunne få sig selv til at vælge imellem de to så var man da et forfærdeligt menneske. Jeg blev ofte vred og utroligt forarget over dette og sagde at det ville jeg aldrig svare på, og at jeg elskede dem lige højt. Og selv hvis jeg havde det anderledes ville jeg aldrig stå ved det.


Det er noget underligt noget det med people pleasing. Det er lidt som en tvangstanke. Du skal gøre bestemte ting i bestemte situationer og din hjerne skriger på dig at det ikke må være anderledes, for ellers så bliver nogen vrede eller triste, og dét ville være forfærdeligt. Du ødelægger dig selv og dit sociale liv ved konstant at lade folk vade udover dine personlige grænser og du mister forståelsen for at du fortjener respekt. Du sidder hele tiden fast i et tankespind om ”hvad vil de gerne have at jeg siger eller gør i denne situation?” Og det er på denne måde at du mister din selvtillid.


Og når den først er helt væk, så er det utroligt svært at få tilbage. Det er dog ikke umuligt.


Dette fortsatte naturligvis og mine første år i folkeskolen var skønne. Jeg havde mange venner, jeg var super udadvendt og havde det godt med alle omkring mig. Men jeg begyndte at få ondt i maven. Hver dag. Det kom snigende og gav mig så voldsomme kramper at jeg tit lå inde i et tomt rum og vred mig og græd lydløst for ikke at forstyrre andre eller gøre dem bekymrede. Efter mange omgange med dette stoppede mine forældre med at køre mig hjem igen når jeg fik ondt. Jeg fik det jo godt når jeg kom hjem så det måtte være pjæk og drama. En regel blev lavet af min mor. Jeg måtte ikke tage hjem medmindre jeg havde feber eller kastede op. Så jeg prøvede desperat på begge dele. At drikke varmt vand og bede mor tage temperaturen (Det var lunkent vand så den gik ikke) og drejede rundt om mig selv på legepladsen indtil jeg blev så svimmel at jeg måtte ligge ned med lukkede øjne. Jeg formåede aldrig at kaste op med vilje. Dette var dog noget jeg lærte at gøre senere hen. Tak bulimi.


Dette var starten på min mistrivsel. Ingen så tegnene på min stress fordi jeg jo fungerede så ”godt” fagligt og socialt, jeg blev overset, og jeg får ondt i maven ved tanken om hvad lille mig har skulle igennem. Jeg forstod ikke hvorfor det var svært for mig at følge med i hvad der var ”trendy” og jeg blev udskammet af nogle af pigerne på den måde. Det var også svært at lege med de andre fordi jeg havde brug for at vi legede på min måde. På trods af dette havde jeg dog mange venner som gik med til at vi legede på min måde.


Min mistrivsel blev ved, og da jeg som 9-årig opdagede modeller og tv-stjerner med knoglerne på display, så gik det op for mig at jeg ikke så ud som de gjorde. Og alle elskede jo hollywood stjernene så de måtte have gang i noget rigtigt.


Pludselig var mit eget spejlbillede ødelagt for altid. Jeg var for tyk, havde ingen bryster eller numse, ingen talje der var synlig, ingen ribben man kunne se og mit ansigt? Ja det var jo helt galt. Nu startede det så for alvor at jeg blev selvdestruktiv. Jeg begyndte at smide mine madpakker ud, at tage mindre portioner til aftensmad, ikke spise foran folk osv.


Jeg fik det utroligt dårligt.


Jeg havde ingen energi. Ingen overskud til venner og familie, jeg var humørsvigende og aggressiv, men mest af alt var jeg bare så ulideligt trist og jeg følte mig så alene om smerten. Jeg havde stress.


Her skete så noget jeg ville ønske jeg kunne gå tilbage og stoppe. Min veninde på daværende tidspunkt viser mig at hun har skåret i sig selv, og med dét bliver en hel ny verden åbnet for mig.


Kontrollen over mit liv som jeg fik genvundet ved at kontrollere min spisning, kunne gøres på flere måder.


Jeg gik hjem den aften, tog en grillkniv og skar i min arm, igen og igen indtil jeg var tilfreds. Det brændte og det føltes forkert, men det gav mig et kick, og så følte jeg mig pludselig ikke så ked af det længere. Jeg følte mig bare tom i stedet. Jeg havde nu straffet mig selv som jeg fortjente og derfor behøvede jeg ikke være helt så vred på min selv.


Der gik nogle uger før nyheden kom ud på skolen med at det var blevet en ”trend” at cutte. Jeg vidste præcis hvem der gjorde det og jeg ville ikke opdages.


Min mor, far og bonusmor holdt møde sammen efter denne nyhed og snakkede med mig om det for at høre om jeg var okay i det hele. Samtalen gik fantastisk og jeg dansede forsigtigt rundt om ideen om at jeg kunne have cuttet. Men så da vi skal til at rejse os, spørger min søde bonusmor, Dorthea: ”Laura har du skåret i dig selv?”


Det løb mig koldt ned af ryggen og jeg måtte med røde kinder trække ærmet op.


De var chokerede. Min far begyndte at græde med det samme og min mor fulgte lidt efter. Dorthea var den eneste der kunne holde hovedet semi koldt. Hun talte forsigtigt til mig og vi snakkede længe alle sammen. Vi sluttede af med et gruppekram, og jeg troede at det var dét. Hvad jeg ikke vidste var at de nu planlagde et visit til psykiatrien.


Jeg fik svært ved at komme i skole efter dette. Folk fandt ud af at jeg havde cuttet og der var blikke, holdninger og påtrængende spørgsmål. Og selvfølgelig folk der var bekymrede for mig. Elever ligesåvel som lærere. Det var for meget for mig, så jeg blev bare hjemme. Jeg mistede mange af mine venner her. Jeg blev kaldt for en byrde og en man ikke ville omgås med. Men alligevel blev nogle få ved mig side. En af disse var min bedste veninde Emilie som jeg kaldte klump, opkaldt efter klumpfisken som var hendes yndlingsdyr. Klump var ved min side igennem det hele og hun så aldrig anderledes på mig. Hun så mig blot som en god veninde der havde egne ting at slås med, og den dag i dag er hun stadig en af mine bedste veninder, og den jeg har kendt længst. Lige siden vi var 6 år gamle.


Dette fortsatte indtil jeg blev 13 år gammel, hvor mistrivsel, cutting, angstanfald og spiseforstyrrelse styrede hverdagen for mig.


Da jeg er 13 sker der også en af de største omvæltninger i mit liv. Jeg vil skrive oplevelsen ned, men efter dette, aldrig igen. Det er så stort et traume at jeg stadig har problemer den dag i dag, selvom det ikke nødvendigvis virker så voldsomt. Men jeg husker det som var det i går.


Jeg kommer hjem fra skole en vilkårlig dag og skal til at gå fra busstoppestedet da det går op for mig at jeg har glemt at tjekke ud med buskortet. Jeg panikker for jeg tør ikke gå ind blot for at tjekke ud, for det er anderledes end normen, og anderledes var farligt. Hele min krop skreg og jeg mærkede et angstanfald komme snigende. Midt i panikken ringer jeg til min far, som med det samme prøver at få mig til selv at fikse det. Jeg er helt oppe i det røde felt med min angst, det røde felt hvor man ikke kan arbejde på angsten men skal lægge sig ned og slappe af så hjernen ikke short circut’er, dette vidste han dog ikke. Far giver mig til sidst et ultimatum, da jeg ikke kan gøre noget af hvad han beder mig om.


Enten går jeg selv ind og tjekker ud i den næste bus, ellers går han med mig ind og tjekker ud. Begge dele lød forfærdeligt og jeg kunne på ingen måde overskue noget af det, men jeg vidste at en af dem skulle ske og jeg kunne ikke bære at jeg både skulle gøre noget ude af normen men også med min far, det var jo pinagtigt.


Jeg går igennem den næste bus, tjekker ud og går ud igen. Intet farligt skete, men tårene trillede ned at begge mine kinder, og da jeg er ude af bussen hulker jeg så hårdt at jeg ikke kan få vejret. Jeg går med tunge skridt hjem og ved at far er vred på mig. Det kan jeg ikke overskue. Da jeg kommer hjem er jeg ked af det og vred og vil ikke snakke med far. Han prøvede at snakke med mig om det. Jeg nægtede. Han siger så ”Nu får du 15 minutter, og så skal vi snakke om det” Nu var han vred igen. Og jeg var bange. Jeg løber ud i skuret og ringer til mor grædende og siger ”Han eksploderer snart”. Mor som ikke kunne gøre noget for mig da hun var på arbejde stadig kunne kun tilbyde trøstende ord. Men de 15 minutter var snart gået så jeg løb tilbage. Vi snakkede om det men hver gang jeg udtalte mig om min angst og hvor ked af det jeg var, kunne han mod argumentere med ”Hvordan skal du ellers lære det?”


Jeg følte mig tromlet så jeg gik bare med til hvad han sagde, for jeg orkede ikke at skændes, og jeg turde det desuden ikke. Der gik ikke engang en halv time før han bad mig finde et kort til ham fra min taske, jeg havde fået dette kort væk og vidste derfor at han ville blive vred, så jeg løj og sagde at et lå hjemme hos mor. Jeg vidste at hvis han fandt ud af at jeg løj ville han blive rasende. Men jeg måtte tage chancen, begge muligheder var lort så hellere prøve at se om jeg kunne slippe udenom. Han spørger så ”siger du sandheden for alvor? ”


Her bliver jeg rød i hovedet og kigger blot ned i gulvet, for jeg vidste at det var en løgn og man må ikke lyve med ”foralvor”. Så brød helvede løs.


Han begynder at skrige af mig, vildt og voldsomt og går ind i køkkenet og går amok ved at smadre køkkenet. Han banker, smækker og slår på alt i nærheden og skriger som et vildt dyr og græder samtidig.


Her faldt min verden på gulvet. Jeg følte mig som verdens værste datter, noget jeg aldrig har haft lyst til at være. Jeg troede endda at han smadrede køkkenet fordi han i virkeligheden ville smadre mig men vidste at det var ulovligt så jeg stod bare helt krampagtigt stille og ventede på at blive slået. Det var flere ulidelige minutter, og til sidst går jeg forsigtigt ind på mit værelse og ligger mig under dynen. Følelsesløs. Angsten havde fået så godt fat i mig at adrenalinen havde slået til og pludselig kunne jeg intet mærke.


Dorthea kom ned og gik direkte ind til mig og holdt om mig. Så græd jeg lige så stille indtil han var færdig. Han kom ind på værelset og jeg var så utroligt bange. Men han satte sig bare på kanten af min seng og begyndte at hulke. På en eller anden måde ender vi alle med at holde om ham, selvom jeg har et hjerte der er ved at banke ud af brystet på mig fordi jeg jo ikke vidste hvad der skulle ske og jeg stadig var ved at processere hvad der lige var sket. Jeg bliver spurgt flere gange om jeg er okay, af min grædende far og der bliver sagt undskyld som jeg selvfølgelig svarer ”det er okay, undskyld jeg løj” til, som den people pleaser jeg er.


De næste par dage var ulidelige, jeg havde så meget hjertebanken, kvalme og rystelser hver dag hele dagen, men gjorde mit bedste for at gemme det væk overfor far fordi jeg ikke ville gøre ham ked af det. Han måtte jo ikke tro at jeg var bange for ham eller noget. Men det var jeg. Rigtig meget. Og også utroligt forskrækket stadig. Jeg blev bange hver gang jeg hørte hans skridt på gangen, når vi spiste sammen, når jeg så ham og når han kaldte på mig. Det var frygteligt, for jeg elskede ham jo så højt og ville ikke være en dårlig datter. Men ingen gode døtre er bange for deres far tænkte jeg. Og jeg havde jeg ingen lov til at være bange. Han slog mig jo aldrig, så jeg burde bare være ligeglad. Andre har oplevet værre end mig så jeg burde ikke føle hvad jeg følte. Det mentale pres jeg oplevede var forfærdeligt, og min selvtillid dykkede utroligt meget. Min far havde på daværende tidspunkt stress og havde selv utroligt mange ting at slås med, men det vidste jeg jo ikke så derfor havde jeg svært ved at forstå at det ikke handlede om mig, det handlede om det pres han selv oplevede.


Efter denne hændelse har jeg angst hver gang jeg lyver små hvide løgne som fx ”Jeg kan ikke i dag, jeg skal noget” Hvilken blot er en løgn fordi jeg stadig øver mig i at være ærlig om at jeg ikke kan så meget på grund af mine psykiske sygdomme, men også når det kommer til diskussioner eller folk der er vrede. Jeg kan slet ikke være i det, og hvis diskussioner er milde og rolige, hører jeg dem som voldsomme og aggressive selvom begge parter er tilpas, og hvis nogen råber, specielt mænd, selv for sjov, så begynder hjertet at hamre endnu en gang og rystelserne også. Dette er blevet til en væsentlig del af hvordan jeg håndterer konflikter, og dét at flytte væk fra min far var noget af det sundeste jeg har gjort for mig selv og vores relation. Det er noget jeg er stolt af at jeg fandt styrken til på trods af at være kronisk people pleaser.


Noget andet der har præget mig meget fra min folkeskole tid (dog mindre end episoden med far) var da en pige engang sagde ”Emilie er smuk, Emma er klog, men hvad er du?” ”Hvad er specielt ved dig?” i en nedladende tone, og jeg tror ikke hun forstod hvor ondt det gjorde på mig dengang for det var præcist min frygt. Ikke at være speciel. For hvad er der at elske ved nogen der ikke er speciel? Og av, jeg blev ikke set som en smuk pige, og av, jeg blev ikke set som den kloge. Det gjorde så ondt og spillede lige ind i alle de selvhadske tanker jeg havde. Jeg havde i mange år husket den episode som et trist minde fuld af angst og selvhad, Men jeg kan dog i dag sige med sikkerhed at der ér noget specielt ved mig. For jeg har 7 diagnoser, og jeg får at vide at jeg stråler så meget af livsglæde og kærlighed til mine medmennesker at mine øjne lyser op, og at jeg er så empatisk og venlig at det er i en grad hvor det gør ondt på mig selv. Jeg er speciel. Og jeg er elsket. Og vigtigst af alt, så elsker jeg mig selv. Det kunne jeg ikke før men det gør jeg inderligt nu.

